ബ്ലാക്ക്ബിയേഡ്സ് കോട്ട

യു.എസ്. വിർജിൻ ദ്വീപുകളിലെ ദേശീയവും ചരിത്രപരമായ അഞ്ച് ലാൻഡ്മാർക്കുകളിൽ ഒന്നാണ് ബ്ലാക്ക്ബിയേഡ്സ് കാസിൽ. സെന്റ് തോമസ് ദ്വീപിലെ ഏറ്റവും വലിയ നഗരമായ ഷാർലറ്റ് അമാലിയിലാണ് ഇത് സ്ഥിതി ചെയ്യുന്നത്. ഇവിടെയുള്ള തുറമുഖം, ഫോർട്ട് ക്രിസ്ത്യൻ എന്ന പേരിലുള്ള കോട്ട എന്നിവയുടെ സംരക്ഷണത്തിനായി 1679-ൽ ഡെന്മാർക്ക് ഒരു കാവൽ ഗോപുരമായി പണിതുയർത്തിയ ബ്ലാക്ക്ബിയേഡ്സ് കോട്ട മുമ്പ് സ്കൈറ്റ്സ്ബോർഗ് (സംരക്ഷണ കോട്ട എന്നർത്ഥം) എന്ന പേരിലും അറിയപ്പെട്ടിരുന്നു. ഗവൺമെന്റ് ഹില്ലിന്റെ ഏറ്റവും ഉന്നതമായ ഭാഗത്താണ് ഇത് നിർമ്മിക്കപ്പെട്ടിരിക്കുന്നത്. ഡാനിഷ് സൈനികർ ശത്രുക്കളുടെ കപ്പലുകൾ നിരീക്ഷിക്കുന്നതിന് ഫലപ്രദമായ ഒരു സ്ഥാനമായി അക്കാലത്ത് ഇത് ഉപയോഗിച്ചിരുന്നു. സമുദ്രനിരപ്പിൽ സ്ഥിതിചെയ്തിരുന്ന ഫോർട്ട് ക്രിസ്ത്യൻ പീരങ്കി ഉപയോഗിച്ചുള്ള ആക്രമണങ്ങളെ പ്രതിരോധിക്കാൻ അനുയോജ്യമായിരുന്നു. എന്നിരുന്നാലും, തുറമുഖത്തേക്ക് പ്രവേശിക്കുന്ന കപ്പലുകളുടെ വ്യക്തമായി ഒരു കാഴ്ച നൽകുന്നതിൽ ഈ കോട്ട പരാജയപ്പെട്ടു. വർഷങ്ങളോളം ഒരു സ്വകാര്യ വസതിയുടെ പ്രധാനഭാഗമായി നിലനികൊണ്ടിരുന്ന ഇത് പിൽക്കാലത്ത് ഒരു ഭക്ഷണശാലയാക്കി മാറ്റിയെങ്കിലും ഇനിയും പൊതുജനങ്ങൾക്കായി തുറന്നിട്ടില്ല. ബ്ലാക്ക്ബിയേഡുമായുള്ള ബന്ധം സ്കൈറ്റ്സ്ബോർഗ് എന്ന കോട്ട ബ്ലാക്ക്ബിയേഡ്സ് കാസിൽ എന്ന പേര് സ്വീകരിച്ചത് എപ്പോഴാണ് എന്നതിനേക്കുറിച്ച് വ്യക്തമായി ധാരണയില്ല. എന്നാൽ ബ്ലാക്ക്ബിയേഡ്സ് എന്ന അപരനാമത്തിലറിയപ്പെട്ടിരുന്ന കുപ്രസിദ്ധ കടൽക്കൊള്ളക്കാരൻ എഡ്വേർഡ് ടീച്ച് പതിനെട്ടാം നൂറ്റാണ്ടിന്റെ പ്രാരംഭത്തിൽ കരീബിയൻ കടലിലൂടെ സഞ്ചരിച്ചിരുന്നു. കടൽക്കൊള്ള നടത്തിയിരുന്ന അദ്ദേഹം ഈ ആവശ്യങ്ങൾക്കായി ഗോപുരം ഉപയോഗിച്ചുവെന്നത് ദ്വീപിന്റെ ഐതിഹ്യത്തിന്റെ ഭാഗമായി മാറിയിരിക്കുന്നു.